PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2008/FH/3/1/088	Bratislava 22. októbra 2008	

Protimonopolný úrad Slovenskej republiky, odbor koncentrácií v správnom konaní č. 0060/OK/2008 začatom dňa 25.08.2008 na základe oznámenia koncentrácie podnikateľom SCOR SE so sídlom 1, avenue du Général de Gaulle, 92800 Puteaux, Francúzsko, prostredníctvom Mgr. Tomáša Marettu, advokáta so sídlom Štúrova 4, 811 02  Bratislava, vo veci koncentrácie podnikateľa SCOR SE so sídlom 1, avenue du Général de Gaulle, 92800 Puteaux, Francúzsko a podnikateľa Prévoyance et Réassurance so sídlom  19, rue Chaillot, 75116 Paríž, Francúzsko

rozhodol

na základe § 22 ods. 1 písm. d) v spojení s § 12 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že súhlasí s koncentráciou vzniknutou podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, ktorá spočíva v získaní priamej výlučnej kontroly podnikateľa SCOR SE so sídlom 1, avenue du Général de Gaulle, 92800 Puteaux, Francúzsko nad podnikom podnikateľa Prévoyance et Réassurance so sídlom  19, rue Chaillot, 75116 Paríž, Francúzsko na základe PROTOKOLU O NADOBUDNUTÍ akcií spoločností Prévoyance & Réassurance a Prévoyance Ré uzavretého medzi spoločnosťou SCOR SE a spoločnosťami MEDERIC PREVOYANCE, URRPIMMEC a INPR dňa 31.07.2008.

Odôvodnenie:

Protimonopolnému úradu Slovenskej republiky, odboru koncentrácií (ďalej len „úrad“) bolo dňa 25.08.2008 doručené listom zaevidovaným úradom pod                    č. 3575/2008 oznámenie koncentrácie (ďalej len „Oznámenie“) podľa § 10 ods. 9 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) spoločnosťou SCOR SE so sídlom 1, avenue du Général de Gaulle, 92800 Puteaux, Francúzsko (ďalej len „SCOR“) prostredníctvom právneho zástupcu Mgr. Tomáša Marettu, advokáta advokátskej kancelárie Čechová & Partners so sídlom Štúrova 4, 811 02 Bratislava (ďalej len „právny zástupca“).
Na základe vyššie uvedeného sa dňa 25.08.2008 začalo podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní v znení neskorších predpisov (ďalej len „správny poriadok“) správne konanie vedené úradom pod číslom 0060/OK/2008 vo veci koncentrácie, ktorá spočíva v získaní výlučnej kontroly spoločnosti SCOR nad podnikom spoločnosti Prévoyance et Réassurance so sídlom  19, rue Chaillot, 75116 Paríž, Francúzsko (ďalej len „Prévoyance et Réassurance“) na základe PROTOKOLU O NADOBUDNUTÍ akcií spoločností Prévoyance & Réassurance a Prévoyance Ré uzavretého medzi spoločnosťou SCOR SE a spoločnosťami MEDERIC PREVOYANCE, URRPIMMEC a INPR dňa 31.07.2008 (ďalej len „Protokol o nadobudnutí“) o čom úrad informoval spoločnosť SCOR listom č. 3811/PMÚ SR/2008 zo dňa 10.09.2008.
Vyššie uvedeným listom úrad tiež vyzval spoločnosť SCOR, aby doplnila predmetné oznámenie koncentrácie, nakoľko neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky         č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“).
Okrem vyššie uvedeného úrad vyzval spoločnosť SCOR na predloženie podkladov a informácií, ktoré sú nevyhnutné na správne identifikovanie účastníka koncentrácie na strane nadobúdaného.
Listom č. 4023/2008 zo dňa 23.09.2008 boli úradu doručené informácie a podklady, na základe ktorých dospel k záveru, že spoločnosť SCOR získava kontrolu nad spoločnosťou Prévoyance et Réassurance a prostredníctvom spoločnosti Prévoyance et Réassurance bude spoločnosť SCOR vykonávať i kontrolu nad spoločnosťou Prévoyance Ré so sídlom 19, R DE Chaillot, 75116 Paríž, Francúzsko (ďalej len „Prévoyance Ré“), nad ktorou vykonáva kontrolu spoločnosť Prévoyance et Réassurance Prévoyance Ré so sídlom 19, R DE Chaillot, 75116 Paríž, Francúzsko, ďalej len „Prévoyance Ré“. V súlade s vyššie uvedeným ako aj na základe vyššie spomínaných informácií a podkladov úrad označil za účastníka koncentrácie na strane nadobúdaného subjektu spoločnosť Prévoyance et Réassurance, o čom úrad informoval spoločnosť SCOR prostredníctvom právneho zástupcu listom č. 4098/PMÚ SR/2008 zo dňa 29.09.2008.
Vyššie uvedenými listami ako aj listom č. 4214/2008 zo dňa 07.10.2008 boli úradu doručené všetky požadované informácie a podklady, čím sa Oznámenie stalo úplným podľa § 10 ods. 12 zákona a Vyhlášky. Na základe uvedeného lehota 60 pracovných dní na vydanie rozhodnutia podľa § 11 zákona začala plynúť dňa 08.10.2008 o čom úrad informoval spoločnosť SCOR listom č. 4320/PMÚ SR/2008 zo dňa 10.10.2008.
Správny poplatok vo výške 100 000 Sk podľa zákona č. 145/1995 Z.z. o správnych poplatkoch v znení neskorších predpisov bol prevedený na účet úradu dňa 25.08.2008.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa   § 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť SCOR je Európskou spoločnosťou, ktorá je v Obchodnom registri a registri spoločností obchodného súdu Francúzskej republike vedená vo vložke 1990 B 00367 od dňa 23.01.1990. Predmetom podnikania spoločnosti SCOR sú podľa Výpisu Kbis a Stanov spoločnosti SCOR viaceré činnosti, a to najmä vykonávanie poistnej a zaisťovacej činnosti, cesie a retrocesie každého druhu a v každom štáte, preberanie zaistných zmlúv alebo záväzkov francúzskych alebo zahraničných spoločností, organizácií, podnikov alebo združení v akejkoľvek forme, výstavbu, nájom, prevádzkovanie a odkupovanie nehnuteľností ako aj ďalšie činnosti.
Nad spoločnosťou SCOR nevykonáva kontrolu žiadny subjekt. Spoločnosť SCOR vykonáva priamu alebo nepriamu kontrolu vo viacerých spoločnostiach, ktoré sa zaoberajú prevažne činnosťami zaistenia, činnosťami týkajúcimi sa nehnuteľností a inými činnosťami. Presná organizačná štruktúra spoločností priamo alebo nepriamo kontrolovaných spoločnosťou SCOR ako aj zoznam priamych dcérskych spoločností spoločnosti SCOR je súčasťou spisového materiálu. 
Spoločnosť SCOR nemá žiadnu dcérsku spoločnosť ani inú organizačnú jednotku v Slovenskej republike a obrat na území Slovenskej republiky dosahuje výlučne prostredníctvom realizácie svojich služieb. 
Z vyššie uvedených skutočností vyplýva, že spoločnosť SCOR je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť Prévoyance et Réassurance akciová spoločnosť, ktorá je zapísaná na Registratúre obchodného súdu v Paríži od dňa 07.04.1997 a je vedená pod číslom 1997 B 05358.
Predmetom činnosti spoločnosti Prévoyance et Réassurance podľa výpisu z obchodného registra je, vzhľadom na skutočnosť, že ide o spoločnosť holdingového typu, získavanie účastí a akékoľvek poskytovanie služieb a obchodná činnosť.
Spoločnosť Prévoyance et Réassurance ako spoločnosť holdingového typu vykonáva priamu kontrolu nad jedinou spoločnosťou, a to nad spoločnosťou Prévoyance Ré.
Spoločnosť Prévoyance Ré vykonáva podnikateľskú činnosť v oblasti poskytovania zaistenia.
Spoločnosť Prévoyance et Réassurance nemá na území Slovenskej republiky žiadnu dcérsku spoločnosť ani inú organizačnú jednotku a na území Slovenskej republiky nedosahuje žiadny obrat. 
Z vyššie uvedených skutočností vyplýva, že spoločnosť Prévoyance et Réassurance je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.
Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Na základe Protokolu o nadobudnutí uzavretého medzi spoločnosťou SCOR ako kupujúcim a spoločnosťou MEDERIC PREVOYANCE, spoločnosťou URRPIMMEC a spoločnosťou INPR ako predávajúcimi zo dňa 31.07.2008 (spoločnosti MEDERIC PREVOYANCE, URRPIMMEC a INPR patria podľa Oznámenia ako aj podľa Protokolu o nadobudnutí do jednej ekonomickej skupiny MALAKOFF MEDERIC, ďalej označované ako „Spoločnosti skupiny Malkoff“) získa podnikateľ SCOR priamo od spoločností skupiny Malakoff 73,07 % akcií podnikateľa Prévoyance et Réassurance predstavujúcich tiež rovnaký podiel na základnom imaní a na hlasovacích právach podnikateľa Prévoyance et Réassurance, ktoré podľa Stanov spoločnosti Prévoyance et Réassurance a tiež podľa Oznámenia zakladajú výlučnú kontrolu nad spoločnosťou Prévoyance et Réassurance. 
Z Protokolu o nadobudnutí a tiež z Oznámenia tiež vyplýva, že podnikateľ SCOR získa aj zostávajúci podiel na základnom imaní a hlasovacích právach u podnikateľa Prévoyance et Réassurance, a to tak, že tento nadobudne od spoločnosti MEDERIC PREVOYANCE, ktorá sa v Protokole o nadobudnutí zaviazala tento najprv získať alebo nadobudnúť od zostávajúcich akcionárov podnikateľa Prévoyance et Réassurance a následne odovzdať za vopred stanovenú kúpnu cenu podnikateľovi SCOR.
Podľa Protokolu o nadobudnutí a tiež podľa Oznámenia, podnikateľ Prévoyance et Réassurance vlastní 66 % akcií spoločnosti Prévoyance Ré a na základe vlastníctva týchto akcií vykonáva podnikateľ Prévoyance et Réassurance kontrolu u podnikateľa Prévoyance Ré. Predmetnou transakciou podnikateľ SCOR získa prostredníctvom podnikateľa Prévoyance et Réassurance i akcie tejto spoločnosti. Spoločnosť Mederic Prevoyance sa v Protokole o nadobudnutí zaviazala okrem vyššie uvedeného i k získaniu alebo nadobudnutiu zvyšných 34 % akcií spoločnosti Prévoyance Ré od ostávajúceho vlastníka akcií spoločnosti Prévoyance Ré a tieto akcie odovzdať za vopred stanovenú kúpnu cenu podnikateľovi SCOR.
Z vyššie uvedeného vyplýva, že podnikateľ SCOR na základe Protokolu o nadobudnutí získa 73,07 % akcií podnikateľa Prévoyance et Réassurance a s nimi súvisiaci rovnaký podiel na základnom imaní a hlasovacích právach podnikateľa Prévoyance et Réassurance.  
Na základe vyššie uvedeného podnikateľ SCOR nadobudnutím predmetných akcií získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Prévoyance et Réassurance.
Podnikateľ SCOR získa okrem možnosti vykonávania kontroly nad podnikateľom Prévoyance et Réassurance i možnosť vykonávania kontroly nad spoločnosťami kontrolovanými podnikateľom Prévoyance et Réassurance, a teda nad jedinou spoločnosťou Prévoyance Ré. 
Z uvedeného teda vyplýva, že na základe Protokolu o nadobudnutí získa podnikateľ SCOR priamu výlučnú kontrolu nad podnikom podnikateľa Prévoyance et Réassurance, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je podnikateľ SCOR.
Ak koncentráciou podnikateľ získava výlučnú kontrolu nad podnikom iného podnikateľa alebo nad časťou podniku iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava alebo podnikateľ, nad ktorého časťou sa kontrola získava. V predmetnom konaní teda účastníkmi posudzovanej koncentrácie sú podnikateľ SCOR ako nadobúdateľ priamej výlučnej kontroly nad podnikom podnikateľa Prévoyance et Réassurance ako aj podnikateľ Prévoyance et Réassurance, nad podnikom ktorého sa kontrola získava. 
Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie je najmenej 1 200 000 000 Sk a aspoň dvaja účastníci koncentrácie dosiahli v Slovenskej republike celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na to, že koncentrácia vznikla na základe vyššie uvedenej Zmluvy podpísanej dňa 31.07.2008, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2007. 
Podnikateľ SCOR podľa Oznámenia dosiahol v roku 2007 celosvetový obrat presahujúci sumu 1 200 000 000 Sk. V roku 2007 podnikateľ SCOR dosiahol na území Slovenskej republiky obrat presahujúci sumu 500 000 000 Sk. Konkrétne výšky obratov dosiahnutých podnikateľom SCOR celosvetovo ako aj na území Slovenskej republiky označil účastník správneho konania, teda podnikateľ SCOR za obchodné tajomstvo a sú súčasťou spisového materiálu.
Podnikateľ Prévoyance et Réassurance podľa Oznámenia dosiahol v roku 2007 celosvetový obrat presahujúci sumu 1 200 000 000 Sk. V roku 2007 podnikateľ Prévoyance et Réassurance na území Slovenskej republiky nedosiahol žiaden obrat a teda ani obrat podnikateľa Prévoyance et Réassurance dosiahnutého na území Slovenskej republiky nemohol presiahnuť sumu 360 000 000 Sk. Konkrétne výšky obratov dosiahnutých podnikateľom Prévoyance et Réassurance celosvetovo boli v predmetnom správnom konaní označené účastníkom správneho konania za obchodné tajomstvo a sú súčasťou spisového materiálu.
Na základe vyššie uvedených ustanovení zákona v nadväznosti na výšky obratov, ktoré prekročili podnikateľ SCOR ako aj podnikateľ Prévoyance et Réassurance na území Slovenskej republiky a tiež celosvetovo, úrad zistil, že podnikateľ SCOR a podnikateľ Prévoyance et Réassurance dosiahli zákonom požadovaný obrat a teda posudzovaná koncentrácia podlieha kontrole úradu podľa   § 10 ods. 1 písm. b) zákona.
Podľa § 10 ods. 9 zákona koncentrácia, ktorá podlieha kontrole úradu podľa   § 10 ods. 1 zákona, musí byť oznámená úradu do 30 pracovných dní odo dňa 
a) uzavretia zmluvy, 
b) oznámenia prijatia návrhu v obchodnej verejnej súťaži, 
c) doručenia rozhodnutia štátneho orgánu podnikateľovi, 
d) keď Európska komisia oznámila podnikateľovi, že vo veci bude konať úrad alebo 
e) v ktorom nastala iná skutočnosť, na ktorej základe došlo k vzniku koncentrácie. 
Lehota začne plynúť odo dňa, keď nastala prvá zo skutočností uvedených v písmenách a) až c) alebo písmen e). 
Právnym titulom predmetnej koncentrácie je Protokol o nadobudnutí zo dňa 31.07.2008, t.j. deň relevantný pre začatie plynutia lehoty na oznámenie koncentrácie úradu je deň podpisu Protokolu o nadobudnutí. Vzhľadom na to, že predmetná koncentrácia bola prostredníctvom právneho zástupcu úradu oznámená dňa 25.08.2008, úrad konštatuje, že nedošlo k porušeniu povinnosti oznámiť predmetnú koncentráciu v lehote podľa § 10 ods. 9 zákona.
Predmetná koncentrácia bola posudzovaná, v rámci Európskeho hospodárskeho priestoru okrem posudzovania úradom, národným súťažným orgánom v Nemeckej spolkovej republike a národným súťažným orgánom vo Francúzsku. 
Relevantné trhy 
Pri vymedzení relevantných trhov z tovarového hľadiska úrad vychádzal z ustanovení § 3 ods. 3 až ods. 5 zákona a z hlavných činností a aktivít, ktoré vykonávajú účastníci koncentrácie a s nimi prepojení podnikatelia na území Slovenskej republiky, pričom sa zameral na určenie a posúdenie vplyvov predmetnej koncentrácie na hospodársku súťaž na relevantných trhoch, na ktorých sa prejavia účinky koncentrácie v rámci Slovenskej republiky. 
Podľa § 3 ods. 3 zákona relevantný trh je priestorový a časový súbeh ponuky a dopytu takých tovarov, ktoré sú na uspokojenie určitých potrieb z hľadiska užívateľa zhodné alebo vzájomne zastupiteľné. Podľa § 3 ods. 4 zákona tovarový relevantný trh zahŕňa zhodné alebo vzájomne zastupiteľné tovary schopné uspokojiť určitú potrebu užívateľov. Podľa § 3 ods. 5 zákona vzájomne zastupiteľné tovary sú tovary, ktoré sú zastupiteľné najmä z hľadiska ich fyzikálnych a technických charakteristík, ceny a účelu použitia.
Podľa § 3 ods. 6 zákona priestorový relevantný trh je vymedzený územím, na ktorom sú súťažné podmienky také homogénne, že toto územie môže byť odčlenené od ostatných území s odlišnými súťažnými podmienkami.

Podnikateľ SCOR a spoločnosti, nad ktorými podnikateľ SCOR vykonáva kontrolu, poskytuje služby v oblasti zaistenia. 
Podnikateľ SCOR pôsobí na relevantných trhoch zaistenia a na týchto trhoch podniká v oblastiach:
-	neživotné zaistenie,
-	zaistenie osôb.
Zaisťovacia činnosť predstavuje službu, ktorá je vykonávaná na základe zmluvy, v ktorej zaisťovateľ, teda spoločnosť poskytujúce zaistenie, súhlasí s poistením poisťovateľa – postupcu vo vzťahu k všetkým primárnym poistnými rizikám, ktoré prevzal poisťovateľ na základe jednej alebo viacerých poistných zmlúv alebo vo vzťahu k časti takých poistných rizík. Zaisťovateľ tak prevezme na seba v zmluve stanovené riziko. Zaistenie predstavuje pre postupcu možnosť prevzatia väčšieho počtu rizík.
Zaisťovaciu činnosť je možné realizovať v dvoch formách, a to na základe zmlúv, kedy má postupca zmluvný záväzok previesť a zaisťovateľ prijať stanovený podiel na určitom druhu alebo kategórii rizík poistených postupcom za stanovené protiplnenie alebo na princípe fakultatívneho zaistenia, kedy postupca prevádza a zaisťovateľ preberá všetky riziká alebo časť rizika krytého jedinou špecifickou poistnou zmluvou. 
Zaistenie prostredníctvom zmlúv zahŕňa dve kategórie zaistenia, a to proporcionálne zaistenie (v zmluve vopred stanovený podiel zaisťovateľa na poistnom účtovanom poisťovateľom – postupcom, vopred stanovený podiel zaisťovateľa na riziku a nákladoch na likvidáciu škôd postupcu) a neproporcionálne zaistenie (zaisťovateľ zaistí postupcu proti všetkým škodám alebo proti stanovenému podielu na škodách a nákladoch na likvidáciu škôd, ktoré postupcovi vzniknú na základe jednotlivých poistných udalostí alebo s predmetom činnosti nad stanovený limit až do výšky dohodnutého limitu).
1. Neživotné zaistenie – činnosť neživotného zaistenia realizuje podnikateľ SCOR prostredníctvom divízie SCOR Global P & C (spoločnosť priamo a výlučne kontrolovaná podnikateľom SCOR), a to v štyroch hlavných kategóriách, ktorými sú zaistenie zahŕňajúce zmluvy pokrývajúce škody na majetku, ďalej špeciálne zmluvy, ktoré zahŕňajú zaistenie poistných rizík v špecifických odvetviach (úvery a ručenia, poistenie skrytých vád na desaťročné obdobie, letectvo, vesmír, námorné loďstvo, inžinierstvo, poľnohospodárske riziká) a sú realizované cez zmluvné aj cez fakultatívne zaistenie, ďalej činnosť poskytujúca podnikateľské riešenia (fakultatívne) (poskytovanie zaistenia rizík v podnikateľských sektoroch, ktoré pokrýva riziká poistené počas výstavby a prevádzky priemyselných skupín a servisných spoločností). Trh neživotného zaistenia zahŕňa tiež činnosti divízie Spoločný podnik a združenia, ktoré sú zamerané na krytie poistných rizík prijatých prostredníctvom divízie Spoločný podnik a združenia, a to syndikátom so spoločnosťami Lloyd, štruktúrou GAUM a poistenia Medical Defence Union.
2. Zaistenie osôb – činnosti zaistenia osôb realizuje podnikateľ SCOR prostredníctvom spoločnosti SCOR GLOBAL LIFE (spoločnosť priamo a výlučne kontrolovaná podnikateľom SCOR). Zaistenie osôb zahŕňa životné zaistenie (riziko úmrtia a chorôb) a úrazové zaistenie osôb a to úraz, invalidita, choroby, nezamestnanosť, a dlhodobá starostlivosť. Podnikateľ SCOR realizuje činnosť zaistenia osôb prevažne prostredníctvom proporcionálnych zmlúv. Zaistenie skupinových zmlúv alebo úrazových garancií je najčastejšie realizované vo forme neproporcionálnej zmluvy.
Vzhľadom na skutočnosť, že tak ako bude uvedené nižšie, predmetná transakcia nebude mať účinky na hospodársku súťaž v Slovenskej republike, sa úrad presnou definíciou tovarového relevantného trhu v tomto správnom konaní bližšie nezaoberal a túto nechal otvorenú.
Ako už bolo vyššie uvedené, podnikateľ SCOR pôsobí na území Slovenskej republike prostredníctvom poskytovania zaistených služieb klientom pôsobiacim na území Slovenskej republiky. 
Účastník správneho konania, teda podnikateľ SCOR označil za priestorový trh trh celosvetový. 
Klientmi podnikateľa SCOR na medzinárodnej úrovni sú tradičné poisťovne, vzájomné poisťovne, inštitúcie sociálneho zabezpečenia a bankové poisťovne. 
Podnikateľ SCOR pri svojej činnosti zaistenia ďalej postupuje prevzaté riziká (retrocesia) v záujme kontroly miery rizík a škôd za odplatu ďalším spoločnostiam (retrocesionári), na ktorých je prevedený podiel na stratách a nákladoch spojených s poistnými udalosťami, ktoré pokrývajú retrocesné zmluvy. Vo všeobecnosti je retrocesia obmedzená na poistenie pre prípad rizika pohromy a pre prípad rizika veľkých škôd pre podnikateľov.

Podnikateľ Prévoyance et Réassurance vykonáva svoju činnosť realizovanú prostredníctvom dcérskej spoločnosti Prévoyance Ré výlučne v oblasti trhu zaistenia osôb. Podnikateľ Prévoyance et Réassurance poskytuje zaisťovaciu činnosť na poistné krytia úmrtia/choroby (z akéhokoľvek dôvodu alebo v dôsledku úrazu) a to v kapitálovej forme alebo vo forme renty, ďalej skončenie práce, závislosť (vo forme kapitálovej alebo vo forme renty), náklady na zdravotnú starostlivosť a okrajovo tiež nezamestnanosť a ochrana pred spätným predajom nehnuteľnosti so stratou.
Ako už bolo vyššie uvedené, podnikateľ Prévoyance et Réassurance na trhu v Slovenskej republike nedosiahol v roku 2007 žiaden obrat.
Klientmi podnikateľa Prévoyance et Réassurance sú inštitúcie sociálneho zabezpečenia, vzájomné poisťovne a poisťovne. Podnikateľ Prévoyance et Réassurance nemá na území Slovenskej republiky žiadneho klienta.
Podnikateľ Prévoyance et Réassurance postupuje pri svojej činnosti zaistenia časť rizík retrocesionárom.
Vzhľadom vyššie uvedené a taktiež na skutočnosť, že tak ako bude uvedené neskôr, predmetná koncentrácia neovplyvní podmienky hospodárskej súťaže na relevantných trhoch zaistenia na území Slovenskej republiky, úrad ponechal pre účely tohto rozhodnutia presnú definíciu relevantného trhu ako aj priestorových trhov, na ktorých pôsobia podnikateľ SCOR a podnikateľ Prévoyance et Réassurance za otvorenú a v ďalšej časti rozhodnutia sa úrad zaoberal skúmaním dopadov posudzovanej koncentrácie na relevantný trh zaistenia na území Slovenskej republiky.
Dopad koncentrácie na hospodársku súťaž
Podľa ustanovenia § 12 ods. 1 zákona úrad vydá rozhodnutie, že s koncentráciou súhlasí, ak koncentrácia nevytvára alebo neposilňuje dominantné postavenie, ktorého dôsledkom sú významné prekážky efektívnej súťaže na relevantnom trhu. Podľa ustanovenia § 12 ods. 3 zákona úrad vydá rozhodnutie, že s koncentráciou súhlasí aj v prípade, ak podmienka uložená v rozhodnutí zabezpečí, že koncentrácia bude v súlade  s § 12 ods. 1 alebo 2 zákona. Úrad môže v rozhodnutí uložiť účastníkom konania povinnosť súvisiacu s podmienkou, najmä na zabezpečenie plnenia uloženej podmienky, na dosiahnutie jej účelu alebo kontrolu jej plnenia. Podľa ustanovenia § 12 ods. 6 zákona úrad zakáže koncentráciu, ak koncentrácia vytvára alebo posilňuje dominantné postavenie, ktorého dôsledkom môžu byť významné prekážky efektívnej súťaže na relevantnom trhu alebo podľa ustanovenia § 12 ods. 7  zákona koordinácia súťažného správania je v rozpore s ustanovením § 4 ods. 1 zákona.
Podnikateľ SCOR ako priamy nadobúdateľ kontroly nad podnikateľom Prévoyance et Réassurance, je spoločnosť pôsobiaca na trhu zaistenia a pôsobí v oblasti neživotného zaistenia a zaistenia osôb. Podnikateľ Prévoyance et Réassurance pôsobí na trhu zaistenia a vykonáva výlučne činnosti súvisiace so zaistením. Podľa vyjadrenia účastníka konania, t.j. podnikateľa SCOR, dôvodom vzniku predmetnej koncentrácie je najmä rozvíjanie pozície v segmente trhu so zaistením osôb vo Francúzsku, najmä vo vzťahu k zástupcom sociálno-hospodárskeho sektora.
Vzhľadom na skutočnosť, že tak ako podnikateľ SCOR aj podnikateľ Prévoyance et Réassurance pôsobia na trhu zaistenia a činnosti podnikateľa SCOR a podnikateľa Prévoyance et Réassurance v poskytovaní zaistenia osôb sa prekrývajú, úrad túto koncentráciu považuje za horizontálnu koncentráciu. 
Vzhľadom na skutočnosť, že podnikateľ SCOR nemá na území Slovenskej republiky žiadnu dcérsku spoločnosť ani inú organizačnú jednotku a svoj obrat na území Slovenskej republiky dosahuje výlučne prostredníctvom realizácie svojich služieb klientom pôsobiacim na trhu Slovenskej republiky a podnikateľ Prévoyance et Réassurance na území Slovenskej republiky nemá žiadnu dcérsku spoločnosť ani inú organizačnú jednotku ani na území Slovenskej republiky nedosahuje žiaden obrat, činnosti podnikateľa SCOR a podnikateľa Prévoyance et Réassurance nie sú na území Slovenskej republike v žiadnom, ani horizontálnom ani vertikálnom vzťahu a relevantné trhy, na ktorých pôsobí podnikateľ SCOR a relevantné trhy na ktorých pôsobí podnikateľ Prévoyance et Réassurance sa na území Slovenskej republiky neprekrývajú.
Z vyššie uvedeného vyplýva, že po uskutočnení transakcie sa nezmenia podmienky hospodárskej súťaže na relevantnom trhu v Slovenskej republike, a preto úrad dospel k záveru, že predmetná koncentrácia nebude mať žiaden dopad na trh Slovenskej republiky, nijako nezmení štruktúru trhu Slovenskej republiky a taktiež nevytvára alebo neposilňuje dominantné postavenie podnikateľa SCOR na území Slovenskej republiky, ktorého dôsledkom sú významné prekážky efektívnej hospodárskej súťaže na relevantnom trhu.
Podľa § 12 ods. 8 zákona sa toto rozhodnutie vzťahuje aj na obmedzenia súťaže, ktoré s koncentráciou priamo súvisia a sú nevyhnutné na jej uskutočnenie.
Podľa § 33 zákona úrad listom č. 4475/PMÚ SR/2008 zo dňa 20.10.2008 vyzval účastníka správneho konania, t.j. podnikateľa SCOR pred vydaním rozhodnutia v predmetnej veci, aby sa ústne alebo písomne vyjadril k jeho podkladom a k spôsobu ich zistenia, prípadne aby navrhol jeho doplnenie.
Listom č. 4513/2008 zo dňa 22.10.2008 sa podnikateľ SCOR k predmetnej výzve úradu vyjadril, že berie na vedomie výsledky šetrenia vykonaného úradom. 
Na základe vyššie uvedených skutočností úrad rozhodol tak, ako je uvedené vo výrokovej časti tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
Mgr. Tomáš Maretta
advokát
Čechová & Partners
Štúrova 4
811 02 Bratislava